དེ་ནི་བོད་ཟླ་བཅུ་གཅིག་པའི་ཚེས་གཅིག་ལ་གཏོང་གི་ཡོད་ཅིང་།གཙོ་བོ་ལོ་ཆུང་བྱིས་པ་རྣམས་ཀྱི་ལོ་གསར་ཡིན་པས་དེའི་སྐབས་ལོ་བཅུ་བཞི་མན་གྱི་ལོ་ཆུང་བྱིས་པ་རྣམས་ལ་གྱོན་ཆས་གསར་པ་གཡོགས་པ་དང་།ཟས་སྣ་གང་དྲག་གྲ་སྒྲིག་བྱས་ནས་ལོ་གསར་ལ་རྟེན་འབྲེལ་བྱེད་ཀྱི་ཡོད།ལོ་གསར་དེ་ཉིན་གཅིག་ནས་གཉིས་ཀྱི་བར་དུ་གཏོང་སྲོལ་ཡོད་པ་དང་།ཚེས་གཅིག་ཉིན་གྱི་ཞོགས་པར་བྱིས་པ་རྣམས་གཟབ་མཆོར་གྱིས་བརྒྱན་ཏེ་གཉེན་ཉེ་དང་།ཁྱིམ་མཚེས་ཀྱི་སར་ཞལ་མཇལ་ཞཱུ་བར་འགྲོ་སྲོལ་ཡོད་ཅིང་།གཉེན་ཉེའམ་ཁྱིམ་མཚེས་ཀྱི་ཁྱིམ་བདག་གིས་ཟས་སྣ་ལེགས་གྲས་ཤིག་གིས་སྣེ་ལེན་ཞུ་བའམ།ཡང་ན་ལོ་གསར་ལ་རྟེན་འབྲེལ་ཞུ་བའི་དོངས་པོ་ཙག་ཙིག་ཅིག་སྤྲོད་དགོས།ཚེས་གཉིས་ཉིན་བྱིས་པ་རྣམས་ནམ་རྒྱུན་རང་འདྲིས་ཆེ་བའི་གྲོགས་པོ་དང་།ཁྱིམ་མཚེས་དང་གཉེན་ཉེའི་ཕྲུ་གུ་རྣམས་དང་རུབ་འཛོམས་བྱས་ཏེ་ཤ་མོག་མོག་བཟོ་བའམ་ཡང་ན་བཟའ་ཆས་གཞན་དག་བཙོས་ནས་དགའ་དགའ་སྤྲོ་སྤྲོའི་ངང་སྡོད་ཀྱི་ཡོད།སྤྱིར་ན་མི་རྒན་པ་ཞིག་གིས་འགན་འཁུར་རོགས་རམ་བྱེད་ཀྱི་ཡོད་པ་དང་།གལ་ཏེ་དེའི་ནང་ཕྲུ་གུ་ལོན་ཅུང་ཆེ་ཙམ་ཞག་ཡོད་དཚེ་དེས་འགན་འཁུར་གྱི་ཡོད།ལོ་གསར་ཉིན་གཉིས་པོའི་རིང་ལ་ཕ་མ་དང་རྒན་རབས་ཚོས་ཕྲུ་གུ་ཚོའི་འདོད་བློ་གཙོ་བོར་བྱེད་པ་ལས་བཙན་ཤེད་དང་།ཁ་རྡུང་གཏོང་བ་སོགས་ཕྲུ་གུའི་བསམ་བློར་ཕོག་ཐུག་གཏོང་བའི་བྱ་བ་མཐའ་དག་སྤོང་བ་ཡིན།